बहरहाल, एफ0डी0आई0 की सत्यता क्या है, यह अलग बात है किन्तु जिस तरह से राजनैतिक समीकरणों को बिना जनहित भावना के बनाया-बिगाड़ा जा रहा है उससे स्पष्ट है कि इन राजनीतिज्ञों के स्वार्थमयी लाभ जनहित से कहीं अधिक महत्वपूर्ण हैं। दलितों की समर्थक, समाजवाद की पोषक बताते स्वयंभू इन राजनैतिक दलों-नेताओं ने अपने-अपने मंसूबों को जाहिर कर दिया है। एफ0डी0आई0 का परिणाम क्या होगा, यह तो भविष्य की बात है किन्तु आगामी लोकसभा चुनाव के आसपास किस हद तक लेन-देन की राजनीति देश में बढ़ेगी; संवैधानिकता का कितना विकृत रूप सामने रखा जायेगा; साम्प्रदायिकता, धर्मनिरपेक्षता का शिगूफा छोड़कर किस तरह की फिरकापरस्ती की राजनीति की जायेगी; स्वार्थमय सोच के द्वारा किस तरह से जनहित को ताक पर रखकर सम्पूर्ण देशवासियों को ठेंगे पर रखा जायेगा, यह पूर्णरूप से स्पष्ट होता दिखा है। इन दो दलों-सपा, बसपा- की राजनैतिक प्रतिद्वंद्विता भले ही सामने दिखती हो किन्तु यह साफ हो गया है कि अपने-अपने लाभ के लिए ये दोनों सब कुछ भुलाकर एक मंच पर गलबहियां करते दिख सकते हैं। लेन-देन की जिस राजनीति को वर्षों से कांग्रेस करती आई है, उसने पुनः अपनी थाती को स्पष्ट कर दिया है।